एक आम भारतीय कट्‌टर या धर्मांध नहीं होना चाहता
अंग्रेजी के उपन्यासकार chetan.bhagat@gmail.com मणिपुर से सामने आए वीडियो ने देश की चेतना को झकझोरा है। यह तथ्य कि वर्ष 2023 में भी एक भीड़ खुलेआम ऐसा कर सकती है, विचलित कर देने वाला है।Chetan Bhagat's column - A common Indian does not want to be a fanatic or a bigot
मणिपुर से सामने आए वीडियो ने देश की चेतना को झकझोरा है। यह तथ्य कि वर्ष 2023 में भी एक भीड़ खुलेआम ऐसा कर सकती है, विचलित कर देने वाला है। स्थानीय समुदायों में चाहे जितने मतभेद हों, इस तरह के कृत्यों को कतई न्यायोचित नहीं ठहराया जा सकता। हिंसा और अराजकता को रोकने के लिए कड़ी कार्रवाई करने की जरूरत है और शायद की भी जा रही है।
लेकिन देशवासियों ने जिस तरह से एक स्वर में इस कृत्य की निंदा की, उससे भारतीय समाज के बारे में भी कुछ पता चलता है। यह कि भारतीय अगर बहुसंख्यकों का वर्चस्व चाहते भी हों तो उसे निरंकुश नहीं बनाना चाहते। एक आम भारतीय कट्टर और धर्मांध नहीं होता। चंद कट्टरपंथी चाहे जैसे विचार रखते हों, बहुसंख्य भारतीय उनसे सहमत नहीं होते।
वास्तव में बहुसंख्यक समुदाय के अनेक भारतीय एक उदार किस्म का श्रेष्ठताबोध महसूस करते हैं और यह भी चाहते हैं कि अल्पसंख्यक समुदाय के लोग नियंत्रण में रहें, लेकिन वे हिंसा, खूनखराबा आदि नहीं चाहते। वे अपने श्रेष्ठताबोध के बावजूद अल्पसंख्यकों का ख्याल रखते हैं। आपको यह गफलत में डालने वाला लग रहा होगा? लेकिन इसीलिए तो भारत इतना जटिल और अद्भुत देश है।
इसे एक आदर्श उदाहरण से समझें : ‘वॉट्सएप्प अंकल।’ एक ऐसे अधेड़ उम्र के हिंदू अंकल की कल्पना करें, जो हर शाम टहलने के लिए पार्क में जाते हैं और वहां अपने दोस्तों से स्वास्थ्य, अध्यात्म, धर्म, राजनीति आदि पर चर्चा करते हैं। वे बहुत सारे वॉट्सएप्प समूहों से भी जुड़े हैं, जहां वे त्योहारों की बधाइयां देते हैं और स्प्रिचुअल बातें शेयर करते हैं। साथ ही वे मौजूदा हालात से सम्बंधित अनेक वीडियो भी फॉरवर्ड करते रहते हैं। इन वॉट्सएप्प अंकल का जीवन बहुत नीरस रहा है।
उन्होंने ताउम्र कोई मामूली नौकरी की है। वे कभी टॉप पर नहीं पहुंच पाए, लेकिन पारिवारिक जिम्मेदारियों का अच्छे-से निर्वाह किया। अब वे बुजुर्ग हो गए हैं और उन्हें डायबिटीज या हाइपरटेंशन है। उनके बच्चे उनकी सुनते नहीं। ऐसे में पार्क में मिलने वाले दोस्त और वॉट्सएप्प समूह के लोग ही ऐसे हैं, जो उनसे नियमित संवाद रखते हैं।
अंकल और उनके दोस्त चर्चा करते हैं कि प्राचीन भारत की प्राणायाम विधि या आयुर्वेद की औषधियां किस तरह से उन बीमारियों का भी इलाज करने में सक्षम हैं, जिनका आधुनिक दवाइयों के पास भी कोई निदान नहीं होता। इसके बाद वे हिंदू धर्म पर चर्चा करने लगते हैं, जो कि बहुत कुछ एक जीवनशैली की तरह है और अगर उसका ठीक से पालन किया जाए तो उसके बहुत लाभ हैं।
उन्हें दु:ख होता है कि आजकल लोग अपनी संस्कृति का ठीक से पालन नहीं करते। धीरे-धीरे उनका माइंडसेट बदलने लगता है। वे उन चीजों की तलाश करने लगते हैं, जिन पर उन्हें गर्व हो और उनकी अनदेखी करते हैं, जो उन्हें असहज बनाती हों, जैसे कि जातिप्रथा, आपसी एकता का अभाव, औद्योगिक और वैज्ञानिक क्रांति में पिछड़ जाना आदि।
अंकल सोचते हैं कि भारत को हिंदू भावनाओं को ध्यान में रखकर क्यों नहीं संचालित किया जाता, जबकि देश में हिंदुओं की आबादी 80 प्रतिशत से भी अधिक है। धीरे-धीरे उनमें यह भावना गहराने लगती है कि हिंदुओं का स्थान दूसरों से ऊपर है, क्योंकि भारत ऐतिहासिक रूप से उनका देश रहा है। वे चाहते हैं कि अल्पसंख्यक समुदायों के लोग और विशेषकर मुस्लिम इस तथ्य को स्वीकारें और यहां शांति से रहें। यह जो हिंदू-भावना है, यह करोड़ों देशवासियों के मन में रही है, लेकिन दशकों से इसकी उपेक्षा की जाती रही थी।
मौजूदा सरकार ने इस भावना को समझा है और उसे एक औपचारिक आधार दिया है। इसी से उसे चुनावों में भारी बहुमत से जीत मिली। लोकतंत्र का मतलब ही यह है कि लोगों की भावनाओं को समझ उसके अनुरूप कार्य करें। वॉट्सएप्प अंकल समेत करोड़ों भारतीयों की यही भावना थी। लेकिन जब बहुसंख्यकवाद की अति हो जाती है- जैसा कि मणिपुर में हुआ जिसमें बहुसंख्यक समुदाय द्वारा अल्पसंख्यक वर्ग की स्त्रियों से दुर्व्यवहार किया गया- तो यही लोग उसका मुखर विरोध भी करते हैं।
इसका यह मतलब है कि भले ही भारतीयों में थोड़ी-बहुत धार्मिक श्रेष्ठता का बोध हो, लेकिन वे हरगिज नहीं चाहते कि अल्पसंख्यकों के साथ किसी तरह का अमानवीय या हिंसक बर्ताव किया जाए। और यही बात भाजपा के लिए खतरे की घंटी हो सकती है, क्योंकि अगर बहुसंख्यकवाद की राजनीति को लेकर देश में यह धारणा बनने लगी कि ‘अब कुछ ज्यादा हो रहा है’ और उसके कुछ प्रतिशत वोट भी घट गए तो इसका चुनाव नतीजों पर खासा प्रभाव पड़ सकता है।
(ये लेखक के अपने विचार हैं)